  Туспуктэм: Удмуртиысь Кун Кенешлэн пресс-службаез Майя Бывальцева Удмуртиысь Кун Кенешлэн тӧроез Владимир Невоструев 26-тӥ толсуре журналистъёсын пумиськоназ вераз, кыӵе ужпумъёсты эскеризы но ужрадъёсты ортчытӥзы Егитъёслэн аразы элькун парламентын. Туэ нырысьсэ Удмуртиын Приволжск федерал округысь егитъёслэн парламентъёссылэн ассоциацизылэн кенешонэз ортчиз. Мукет округъёсын таӵе огазеяськонъёс ӧвӧл на. Таяз арын элькунысь Кун Кенеш бордын ужась Егитъёслэн парламентсылэсь выль составзэ бырйизы. Егитъёслы улосвыл парламентэ кат кылдытон кичӧлтонэн потыны эрикрад сётӥзы. « Со сётэ возможность соослы асьсэлэсь куронъёссэс, юанъёссэс, малпанъёссэс законодательно изложить карыны. Асьмеос улӥськом именно соос понна, соос асьме интые лыктозы. И кызьы учко соос азьланяз, кыӵе юрттэт кулэ туннэ егитъёслы, соос умойгес тодо. Кыӵе катъёс кулэ, чтобы соос мед кылёзы асьме элькунэ, мед лыктозы ужаны асьме предприятиосы, мед азинтозы элькунэз. И соослэн туннэ сыӵе луонлыксы вань » Владимир Невоструев, Удмуртиысь Кун Кенешлэн тӧроез Егитъёслэн аразы Кун Кенешын нырысьсэ Вылӥ дышетсконниослэн нуналъёссы ортчизы, нош вузъёсын – Кун Кенешлэн нуналъёсыз. Пумиськонъёсын ӧнерчиосты дасян, дышетӥсьёслы но студентъёслы юрттон, егитъёслэсь кичӧлтонъёссэс быдэсъян ужпумъёсты ӝутӥзы. Элькунысь ваньмыныз кун вылӥ дышетсконниосын валче ужан сярысь тупанкылъёс юнматӥзы. Устоосызлы студентъёслы Кун Кенешлэсь нимъем премиоссэ сётӥзы. Со сяна, гурт ёросъёсысь студентъёсын, муниципал кылдытэтъёслэн кивалтӥсьёсынызы, уж сётӥсьёсын пумиськонъя радъяллязы. Отын вераськизы, мар лэсьтыны кулэ, егитъёс басьтэм ӧнерзыя ужаны асьсэ ёросазы мед берытскозы шуыса, кыӵе юрттэт ӵектыны быгато муниципалитетъёс но уж сётӥсьёс. Тодэ вайытом, озьы ик Владимир Невоструев корка чагыр эстӥськон пыртон сярысь вераз. Тегъёс: егитъёс Егитъёслэнарзы КунКенеш ВладимирНевоструев Удмуртия  